Deng Xiaoping
Store norske leksikon,Historie,Verdens historie og samtidshistorie,Asia,Kinas historie,Folkerepublikken Kinas historie
Deng Xiaoping var en kinesisk politiker som var Folkerepublikken Kinas statsleder fra 1978 til 1989.
Deng tilhørte en velstående bondefamilie i Sichuan. 16 år gammel fikk han stipend for å studere i Frankrike, og ble her kjent med kommunistiske ideer. Senere hadde han et studieopphold i Moskva. Deng var stabssjef i den kinesiske røde hær fra 1930, sjef for propagandaavdelingen fra 1932, deltok i «den lange marsjen» i 1934–1936 og var politisk kommissær i hæren under krigen mot Japan og borgerkrigen. Han var generalsekretær i det kinesiske kommunistpartiets sentralkomité i 1953–1967, medlem av politbyrået i 1955–1967, deretter visestatsminister.Pragmatikeren Deng stod ofte i motsetningsforhold til den ideologiske Mao Zedong. Han ble sterkt kritisert under kulturrevolusjonen som «den som følger den kapitalistiske vei». Deng ble fratatt alle verv i 1967 og sendt på tvangsarbeid i et utkantstrøk. Han ble rehabilitert i 1973, utstøtt på ny i 1976, rehabilitert for annen gang og gjeninnsatt i sine verv i 1977.Deng var siden viseformann i partiet (til 1981), medlem av politbyrået (til 1987), generalstabssjef (til 1980) og formann i partiets militærkomité (til 1989). Han ble Kinas mektigste mann da hans partifløy vant en avgjørende seier over Maos utpekte etterfølger, Hua Guofeng, ved sentralkomiteens sesjon i desember 1978.I 1980 formulerte Deng Kinas økonomiske langtidsmål: firedobling av BNP innen 2000. I 1980-årene var han en drivende kraft bak en liberal økonomisk reformpolitikk og åpnet Kina for Vesten og de kapitalistiske nabolandene i Asia. Samtidig holdt han fast ved en autoritær politisk linje og slo ned på opposisjonelle.I 1987 trakk Deng seg ut av den daglige politiske ledelsen, og i 1989 frasa han seg sitt siste partiverv. Men også i årene deretter var han anerkjent som partiets dominerende leder, trass i gradvis sviktende helse. Han utøvet nå lederskap mer i det skjulte og la stor vekt på å utpeke yngre, lojale medarbeidere til nøkkelstillinger. I 1992 lanserte Deng den «annen reformbølge». Økonomireformen ble nå forsert, med sterkere preg av kapitalistiske virkemidler. Denne reformlinjen, under navnet «sosialistisk markedsøkonomi», ble grunnlovsfestet 1993. Les mer i Store norske leksikon Folkerepublikken Kinas historie Litteratur Evans, Richard: Deng Xiaoping and the making of modern China, new ed., 1995 Franz, Uli: Deng Xiaoping: Kinas sterke mann, 1988 Goodman, David S.G.: Deng Xiaoping and the Chinese Revolution: a political biography, 1994 Shambaugh, David, red.: Deng Xiaoping: portrait of a Chinese statesman, 1995